घाटकोपर, मुम्बई। महा.
वसंत पंचमी के पावन अवसर पर दिया, मुम्बई की मासिक समाचार पत्रिका 'दिया डायरी' का विमोचन हुआ। दिया सदस्यों द्वारा परम पूज्य गुरुदेव के आध्यात्मिक जन्म दिवस के उपलक्ष्य में अविशाश चाल, घाटकोपर में 'युग सृजेता दीपयज्ञ' का आयोजन किया गया था। इसी कार्यक्रम में समाचार पत्रिका का विमोचन किया गया तथा कार्यक्रम में भाग लेने वाले युवाओं में इसे वितरित करते हुए नये भारत के निर्माण के लिए युगऋषि के अभियान के साथ जुड़ने का आह्वान किया गया।
दीपयज्ञ का शुभारंभ सोसायटी के अध्यक्ष एवं सचिव द्वारा दीप प्रज्वलन के साथ हुआ। श्री जतीन दवे एवं उनके साथियों ने प्रतिभागी युवाओं को परम पूज्य गुरुदेव के तपस्वी जीवन एवं युग परिवर्तन के उनके संकल्प की जानकारी दी। गायत्री परिवार द्वारा चलाये जा रहे सप्त आन्दोलनों से उन्हें अवगत कराते हुए लोकमंगल के लिए अपने समय और साधनों की आहुति देने का आह्वान किया।
हर घर से पाँच दीपक लाना, सामूहिक दीपयज्ञ मनाना वहाँ के लोगों के लिए अविस्मरणीय अनुभव रहा। कार्यक्रम का आयोजन समर्पित स्वयंसेवक डॉ. सुभाष प्रजापति ने किया। दिया, मुम्बई की एक विशाल टीम ने कार्यक्रम में उपस्थित रहकर पावन गुरुसत्ता को उनके बोध दिवस पर भावभरी श्रद्धांजलि अर्पित की, श्रोताओं के समक्ष अपनी श्रद्धा- सक्रियता का आदर्श प्रस्तुत किया।